શિયાળાનો છાને પગલે આરંભ થઇ ગયો છે. વહેલી સવારના ધુમ્મસમાં સંતાઇને સૂર્ય પૂર્વાકાશમાં પ્રવેશે છે. પ્રાતઃકાળે રસ્તાઓ પર અને વનવગડામાં મેઘરવો ઊતરી આવે છે. હવે પછીની ક્ષણ આમ તો કોઇનેય ક્યાં દેખાય છે? એનો ભૌતિક બોધ લઇને ધુમ્મસ આવે છે. આકાશ મીઠી ઝાંખપથી શોભી ઊઠે છે. સવાર, આપણા દિવસનો શિશુકાળ છે. ધુમ્મસની આરપાર સૂર્ય ડગમગ થતો ચાલતા શીખી ઉપર ચડવાની મથામણમાં હોય ત્યારે ક્ષિતિજો લાજવંતી બનીને પોતાના બાળકને જાણે કે પુખ્ત થતા જોઇને ફૂલો પરના ઝાકળમાં ખિલખિલ હસે છે. એક સાવ નવા જ પ્રકારની સવાર લઇને હેમન્ત ઋતુ જિંદગીનો આલાપ શરૃ કરે છે, વાતાવરણમાં હેમન્ત અને વર્ષાના અલગ મૌલિક અને ઊંચા આસન છે.